10/11/2015 | Administración LocalMunicipal
San Sadurniño
Aprobación definitiva de Ordenanza Fiscal nº 3

O Pleno deste Concello, en sesión celebrada o 5 de setembro de 2015, aprobou inicialmente a modificación da Ordenanza fiscal nº 3, reguladora do Imposto sobre Vehículos de Tracción Mecánica, o que se fixo público durante o prazo de trinta días, contados desde o seguinte ó da publicación de anuncio no Boletín Oficial da Provincia nº 177, do 16/09/15, sen que se presentase reclamación ou suxerencia algunha, enténdese definitivamente adoptado o acordo provisional sen necesidade de novo acordo plenario, publicándose en consecuencia o texto completo desa norma, que é o seguinte: “O Imposto sobre os vehículos de tracción mecánica (IVTM) é un tributo directo que grava a titularidade dos vehículos desta natureza, aptos para circular polas vías públicas, sexa cal for a súa clase ou categoría. Deste xeito, considéranse vehículos aptos para a circulación os que foran matriculados nos rexistros públicos correspondentes e mentres non causaran baixa nestes. Aos efectos deste imposto tamén se consideran aptos os vehículos provistos de permisos temporais e matrícula turística. Feitas as anteriores consideracións, é necesario recordar que o Concello de San Sadurniño conta cun corpo normativo no eido fiscal que non encaixa ben coas necesidades actuais, e, deste xeito, a ordenanza fiscal sobre o IVTM non se modifica dende o ano 2000, cando foi publicada no BOP do 18 de outubro dese mesmo ano. Os novos tempos que corren para as Administracións locais galegas fan necesario unha análise e, posiblemente, unha importante reformulación das normativas internas de xestión pública, e así, as normas de xestión de ingresos non poden quedar á marxe deste labor revisionista. Isto é así debido á inxente necesidade de financiamento das Administracións máis próximas á cidadanía, para poderen cumprir coas competencias que a lei lles outorga. E tamén é así moi principalmente polo escaso e inxusto financiamento dos concellos galegos por parte das Administracións supramunicipais, provocado por un sistema de financiamento local a nivel estatal que non atende ás peculiaridades da dispersión demográfica ou ao avellentamento da poboación, inherentes aos concellos galegos. Isto provoca que os nosos concellos teñan que levar a cabo un especial esforzo na busca de sistemas de financiamento propio e acaído ás súas necesidades. O caso do San Sadurniño é paradigmático e consecuente co anteriormente comentado, cun orzamento de ingresos en exceso dependente das transferencias exteriores e con niveis máis ben baixos de ingresos propios. Este concello conta cun catálogo de normativa fiscal que non sufriu apenas modificacións nos últimos 10 anos e as necesidades actuais de provisión de máis servizos públicos e de maior calidade provoca neste momento histórico unha certa reformulación, tal e como antes se indicaba. Cómpre, neste caso concreto, e tamén por responsabilidade política, levar a cabo a modificación da Ordenanza Fiscal Nº 3 do IVTM, para adaptala ás necesidades municipais presentes e sobre todo, ás necesidades da súa poboación. Unha ordenanza que dende o ano 2000 non sufriu ningunha modificación e sobre a que propomos as seguintes actualizacións: a) Dar maior e máis claro contido ao corpo dispositivo do texto legal, aproveitando mellor a fonte legal na que se enmarca (RDL 2/2004 de Facendas Locais), co obxectivo de mellorar a información e a claridade de cara ás persoas administradas b) Modificar a cota do imposto, que actualmente é a mínima que marca a lei, sendo o único concello da comarca que así o mantén. Neste senso, proponse artellar un coeficiente de 1,25 sobre o cadro de tarifas da normativa estatal, de forma que se poida achegar aos coeficientes do resto de concellos da comarca c) Incrementar os supostos de posibles exencións e bonificacións Ao tratarse dun imposto, este ingreso orzamentario non se atopa vinculado a ningunha prestación de servizo en particular, aínda que si poderiamos buscar concordancias e establecer algún vínculo conceptual entre o dito ingreso e o mantemento de vías municipais. Neste senso, cómpre ter en conta que o noso Concello conta cunha extensa rede de vías municipais (máis de 260 km de estradas asfaltadas), o que provoca que se deban acometer anualmente moitos proxectos de conservación das mesmas, sobre todo nos últimos anos por mor da incidencia da actividade da saca de madeira sobre as ditas vías. Pero ademais o Concello, por demanda da veciñanza, tamén vén desenvolvendo un ambicioso programa de limpeza de beirarrúas e beiravías, que ten uns custes crecentes co paso dos anos, debido ao deterioro da maquinaria e ao incremento das partidas para a parte do servizo que non é prestado directamente dende a Administración local. Por este motivo, podemos, dalgunha maneira, establecer un vínculo entre o ingreso público derivado deste imposto e a prestación dos comentados servizos sobre o mantemento da rede viaria, polo que presenta uns índices de xustiza social e orzamentaria que non convén deixar a un lado. Por todo o anterior, proponse o texto que vai anexo a esta memoria xustificativa para o seu sometemento ao Pleno municipal.1. O Concello de San Sadurniño, de conformidade co establecido nos artigos 15.2 e 59.1. c) e seguintes do RDL 2/2004, de 5 de marzo, polo que se aproba o Texto Refundido da Lei Reguladora das Facendas Locais, establece o Imposto sobre os vehículos de tracción mecánica (IVTM). 2. Nomeadamente, o IVTM rexerase polo disposto no artigos 92 a 99, ambos inclusive, do citado RDL 2/2004, así como no resto de disposicións legais e regulamentarias que sexan de aplicación, e especificamente polo establecido na presente ordenanza.1. O IVTM é un imposto directo que grava a titularidade dos vehículos de tracción mecánica que sexan aptos para circular polas vías públicas, cal queira que sexa a súa clase e categoría.2. Considérase vehículo apto para a circulación o que fora matriculado nos rexistros públicos correspondentes e mentres non teña causado baixa neles.3. Aos efectos deste Imposto, tamén se considerarán aptos os vehículos provistos de permisos temporais e matrícula turística. Son suxeitos pasivos deste imposto as persoas físicas ou xurídicas e as entidades ás que se refire o artigo 35.4 da Lei Xeral Tributaria, a cuxo nome conste o vehículo no permiso de circulación. O período impositivo coincide co do ano natural, agás no caso da primeira adquisición dos vehículos. Neste caso o período impositivo comezará no día en que se produza a dita adquisición. O imposto xerarase o primeiro día do período impositivo. O Concello de San Sadurniño aplicará un coeficiente de 1,25 sobre o cadro de tarifas incluído no artigo 95 do RDL 2/2004. O importe da cota do IVTM ratearase por trimestres naturais nos casos da primeira adquisición ou baixa definitiva do vehículo. É dicir, se a adquisición se produce no primeiro trimestre, satisfarase o 100% da cota; se se produce no segundo trimestre satisfarase o 75%; o 50% no terceiro trimestre; e o 25% no cuarto. En todos os casos en que proceda este rateo, aplicarase pola persoa interesada ao facer a correspondente declaración-liquidación do imposto, conforme o disposto na presente ordenanza.1. No suposto de transferencia do vehículo ou de cambio de domicilio da persoa titular do mesmo con incidencia tributaria no Imposto, a cota non será reducible, quedando obrigado ao pago do IVTM quen figure como persoa titular do vehículo no permiso de circulación correspondente na data de xeración da obriga. - Estarán exentos do imposto: · Os vehículos adaptados para persoas con mobilidade reducida a que se refire a letra A) do Anexo II do Regulamento Xeral de Vehículos, aprobado polo RD 2.822/1998, de 23 de decembro, considerándose persoas con minusvalía ou discapacidade as que teñan esta condición legal en grao superior ou igual ao 33%, de acordo co baremo da DA 2ª da Lei 26/1990 de 20 de decembro, pola que se establecen na Seguridade Social as prestacións non contributivas · Os tractores, remolques, semirremolques e maquinaria provista da Cartilla de Inspección Agrícola · O resto de vehículos que prevé a lexislación estatal - Para poder gozar a das exencións a que se refiren os apartados a) e b) do punto 1 anterior, as persoas interesadas deberán instar a súa concesión indicando as características do vehículo, a súa matrícula e a causa do beneficio. Deberase facer a correspondente solicitude acompañando a seguinte documentación: a) Para os vehículos adaptados para persoas con mobilidade reducida: Copia do permiso de circulación no que conste que o vehículo está matriculado a nome da persoa con discapacidade recoñecida; copia do carné de conducir por ambas as caras; copia das características técnicas do vehículo; e copia da declaración administrativa de invalidez ou de disfunción física, expedida polo organismo ou autoridade administrativa competente b) Para os supostos do punto 1. b): Copia do permiso de circulación; copia do certificado de características técnicas do vehículo; e copia da Cartilla de Inspección Agrícola expedida a nome do titular do vehículo. - As declaración de exención previstas nos puntos 7.1. a) e 7.1. b) anteriores producirán efectos a partir do exercicio seguinte ao da súa petición, excepto nos supostos de declaración de alta, en cuxo caso terá efectos no propio exercicio, sempre que a persoa titular solicite a dita exención e acredite o dereito á mesma na forma prevista no punto 2 anterior. O prazo para solicitalo será de 30 días hábiles, contados a partir do seguinte ao da matriculación ou autorización para circular. - Gozarán dunha bonificación do 100% na cota do IVTM os vehículos cunha antigüidade mínima de 25 anos, contados a partir da data da súa fabricación, e que posúan a consideración de “vehículos históricos”. Se a data de fabricación non se coñecese, tomarase como tal a da súa primeira matriculación e, en defecto desta última, a data na que o correspondente tipo ou variante se deixou de fabricar. - Para poder contar coa bonificación a que se refire o punto 4º, as persoas interesadas deben instar a súa concesión, acompañando á súa solicitude a seguinte documentación: c) Certificación expedida polo organismo competente na que conste a data de fabricación do vehículo. Se esta non se coñecese, achegarán unha copia do permiso de circulación do vehículo na que conste a data da primeira matriculación, e, no seu defecto, a certificación expedida polo organismo competente na que conste a data en que o correspondente tipo ou variante de vehículo se deixou de fabricar d) Informe emitido pola Xefatura Provincial de Tráfico no que conste a inscrición do vehículo no Rexistro Especial de Vehículos Históricos - Gozarán dunha bonificación do 50% sobre a cota do IVTM os vehículos híbridos eléctricos (vehículos que combinan motores eléctricos e de combustión). Igualmente terán a mesma bonificación os vehículos eléctricos. - Para poder contar co beneficio fiscal previsto no apartado 6º deste punto, as persoas interesadas deberán instar a súa concesión, acompañando á solicitude unha copia da ficha de características técnicas do vehículo na que conste que este é un vehículo de motor híbrido eléctrico ou integramente eléctrico. Achegarán tamén, unha copia do permiso de circulación, aos efectos de acreditar a titularidade, pública ou privada, do vehículo. - Os acordos sobre os que se recoñezan ás persoas interesadas as bonificacións previstas nos apartados 4º e 6º anteriores, terán efectos a partir do exercicio seguinte ao da súa petición, agás nos supostos de declaración de alta dos vehículos de motor eléctrico ou híbridos, en cuxo caso terán efectos no propio exercicio, sempre que a persoa titular solicite a bonificación e acredite o dereito á mesma, nos termos que se establecen no apartados anteriores. O prazo para solicitalo será de 30 días hábiles, contados a partir do seguinte ao da matriculación ou autorización para circular.1. O cobro do imposto nos anos seguintes ao da primeira adquisición do vehículo, transferencia do mesmo ou cambio de domicilio da persoa titular con incidencia tributaria, xestionarase a partir do Padrón do IVTM. Este padrón formarase anualmente e estará constituído por todos os vehículos suxeitos ao tributo conforme ao disposto na presente Ordenanza. No padrón constarán a clase de vehículo, as súas características especiais, a súa matrícula ou placa de identificación, os datos da persoa titular do vehículo, o domicilio fiscal, a cota tributaria e cantos outros datos se estimen convenientes para a mellor identificación do obxecto tributario.2. Unha vez aprobado o Padrón do IVTM, exporase ao público, por prazo dun mes, a fin de que as persoas interesadas poidan examinalo e, no seu caso, formular as reclamacións oportunas dentro do dito prazo.3. Aprobado de forma definitiva o Padrón, procederase a emitir os recibos correspondentes e cargaranse os mesmos, para o seu cobro en período voluntario, á Recadación municipal ou á Administración na que se delegue o cobro deste imposto. O inicio do procedemento de cobro en período voluntario anunciarase no Boletín oficial da provincia.4. Con carácter xeral, o prazo de ingreso, en período voluntario, das débedas tributarias correspondentes ao IVTM será o aprobado no seu momento, polo Concello ou pola Administración na que o Concello teña delegadas as facultades de ingreso.5. O pagamento do imposto acreditarase mediante o impreso de declaración-liquidación ou o correspondente recibo, debidamente validado pola entidade recadadora. En todo o relativo á cualificación das infraccións tributarias, así como á determinación das sancións correspondentes, aplicarase o réxime sancionador regulado pola Lei 58/2003, de 17 de decembro, Xeral Tributaria, así como polo RD 2063/2004, de 15 de outubro, polo que se aproba o Regulamento Xeral do Réxime Sancionador Tributario e o resto de disposicións ditadas para o desenvolvemento de ambas as normas. De conformidade co establecido na Disposición Transitoria 5ª da Lei 51/2002, as modificacións introducidas nesta Ordenanza entrarán en vigor o día 1 de xaneiro de 2015, unha vez sexan aprobadas de forma definitiva e se publique o seu contido no BOP da Coruña. San Sadurniño, 3 de novembro de 2015. O ALCALDE, Secundino García Casal.